#### JUDEŢUL SATU MARE

#### CONSILIUL JUDEŢEAN

# **PREŞEDINTE**

# **Nr. \_\_\_\_\_\_\_/\_\_\_\_\_\_\_\_2022**

## **REFERAT DE APROBARE**

**privind aprobarea diversificării activității R.A. Aeroportul Satu Mare pentru**

**implementarea proiectelor cu finanțare nerambursabilă**

Ca urmare a măsurilor de prevenire a răspândirii virusului SARS COV 2, anul 2020 a însemnat o reducere drastică a activității de transport aerian, ceea ce la nivelul regiei s-a concretizat și în realizarea de economii la cheltuielile de funcționare, inclusiv la cheltuielile cu salariile. În acest sens programul de funcționare al regiei s-a modificat, a fost redus la cinci zile pe săptămână și personalul din sectorul operațional a asigurat permanența doar pentru zborurile SMURD și zborurile cu caracter umanitar. Astfel, în anul 2020, față de necesarul de cheltuieli de personal aprobat prin bugetul de venituri și cheltuieli inițial, în cuantum de 5.217 mii lei, prin rectificări, creditele bugetare pentru cheltuieli de personal au fost reduse semnificativ (cu 629 mii lei).

Anual, conform Ordonanței Guvernului României nr. 26/2013 privind întărirea disciplinei financiare la nivelul unor operatori economici la care statul sau unităţile administrativ-teritoriale sunt acţionari unici ori majoritari sau deţin direct ori indirect o participaţie majoritară, cu modificările și completările ulterioare, prin legea bugetului de stat se stabilesc obiective de politică salarială pe baza cărora operatorii economici fundamentează indicatorii din bugetele de venituri şi cheltuieli.

Raportat la art.48 din Legea nr.317/2021 privind bugetul de stat pe anul 2022, cu modificările și completările ulterioare: ” *(1)* ***Pentru anul 2022, operatorii economici*** *cărora li se aplică prevederile art. 9 alin. (1) lit. b) şi alin. (3) din Ordonanţa Guvernului nr. 26/2013 privind întărirea disciplinei financiare la nivelul unor operatori economici la care statul sau unităţile administrativ-teritoriale sunt acţionari unici ori majoritari sau deţin direct ori indirect o participaţie majoritară, aprobată cu completări prin Legea nr. 47/2014, cu modificările şi completările ulterioare,* ***pot prevedea, în bugetul de venituri şi cheltuieli, majorarea cheltuielilor de natură salarială faţă de nivelul programat în ultimul buget de venituri şi cheltuieli aprobat*** *conform prevederilor legale, astfel:…………………*

*d)* ***cu sumele reprezentând creşteri ale cheltuielilor de natură salarială determinate*** *de acordarea, în anul 2022, a unor creşteri salariale şi bonusuri prevăzute prin acte normative sau hotărâri judecătoreşti şi/sau de creşterea numărului de personal****, în anul 2022, ca urmare a diversificării/extinderii activităţii prevăzute prin acte normative, acte administrative ale autorităţii publice tutelare*** *sau hotărâri judecătoreşti.”*

În concluzie, potrivit legii bugetului de stat, majorarea cheltuielilor de natură salarială față de nivelul aprobat pentru anul anterior (altele decât cele datorate creșterii salariului minim garantat în plată) se poate face doar dacă există un act administrativ prin care se aprobă diversificarea/extinderea activității regiei.

În acest context, suma de 629 mii lei economisită în anul 2020 la cheltuieli de personal nu a mai putut fi utilizată în anii următori pentru a asigura salariile personalului aeroportuar, chiar dacă anul 2021 a adus o creștere fără precedent a destinațiilor operate de pe Aeroportul Satu Mare și implicit o nevoie mai mare de personal aeroportuar.

În prezent, din cele 75 de posturi aprobate prin organigramă în prezent sunt ocupate un număr de 56 de posturi.

Prin semnarea Contractelor de finanțare nr. 174 și 175 din 16 septembrie 2022, Regia Autonomă Aeroportul Satu Mare a obținut finanțare în cadrul Programului Operațional Infrastructură Mare 2014-2020, Prioritatea de investiții 7c – Dezvoltarea și îmbunătățirea sistemelor de transport care respectă mediul, inclusiv a celor cu zgomot redus și care au emisii reduse de carbon, inclusiv a căilor navigabile interioare și a sistemelor de transport maritim, a porturilor, a legăturilor multimodale și infrastructurilor aeroportuare, cu scopul de a promova mobilitatea durabilă la nivel regional și local, Obiectivul Specific 2.3 (OS) Creșterea gradului de utilizare sustenabilă a aeroporturilor pentru proiectele **,,*Dezvoltarea infrastructurii aeroportuare a Aeroportului Satu Mare prin îmbunătățirea condițiilor de siguranță Aeroportuară*”** și ***,,Reabilitarea și modernizarea infrastructurii aeroportuare la Aeroportul Satu Mare”***, aprobate prin Hotărârea Consiliului Județean Satu Mare nr.85/31.08.2020 privind aprobarea proiectului „*Dezvoltarea infrastructurii aeroportuare a Aeroportului Satu Mare prin îmbunătățirea condițiilor de siguranță aeroportuară*”, inițiat de R.A. Aeroportul Satu Mare și a cheltuielilor legate de proiect și Hotărârea Consiliului Județean Satu Mare nr. 58/11.04.2022 privind aprobarea proiectului ”Reabilitarea și modernizarea infrastructurii aeroportuare la Aeroportul Satu Mare”, inițiat de R.A. Aeroportul Satu Mare și a cheltuielilor legate de proiect. Cele două proiecte vizează reabilitarea și modernizarea întregii infrastructuri aeroportuare, având o valoare de aproximativ 88 de milioane de euro.

Implementarea celor două proiecte necesită specialiști care să fie implicați în unitățile de implementare. La nivelul regiei nu există angajați suficienți, în special cu studii superioare, deoarece în planificarea angajărilor a fost căutat cu precădere personal operațional, dar și pentru că nu s-a reușit să ocuparea posturile care necesită studii superioare tehnice datorită ofertei reduse de astfel de specialiști pe piața muncii și a nivelului de salarizare neatractiv la nivelul entității.

Luând în considerare cele prezentate mai sus, R.A. Aeroportul Satu Mare solicită inițierea unui proiect de hotărâre privind aprobarea diversificării activității Aeroportului Satu Mare pentru implementarea proiectelor cu finanțare nerambursabilă, în vederea scoaterii la concurs a următoarelor posturi vacante:

* referent cu studii superioare, Compartimentul de Management și Implementare Proiecte (2 posturi) – Direcția economică;
* referent cu studii superioare, Compartimentul Siguranță, Reglementări și Conformare;
* referent cu studii superioare, Compartimentul Suport Sisteme Informatice, Securitate Date;
* consilier juridic, Compartimentul Juridic, Avizare și Control Legalitate;
* șef tură operațional în cadrul Compartimentului Operațional, Operațiuni Sol – Direcția operațională;
* referent cu studii superioare, Compartimentul proceduri operaționale – Direcția operațională;
* referent cu studii superioare tehnice, Atelierul Sisteme Electrice și Balizaj – Direcția tehnică;
* șef Atelierul Sisteme Termice și Instalații ISCIR – Direcția tehnică;
* șef Atelierul Sisteme Electrice și Balizaj – Direcția tehnică.

În cazul în care dacă toate aceste posturi s-ar ocupa, cheltuielile cu personalul s-ar majora cu aproximativ 840 mii lei pe an.

Luând în considerare cele prezentate mai sus,

în temeiul prevederilor art. 7 alin. (1) din Ordonanța Guvernului României nr. 26/2013 privind întărirea disciplinei financiare la nivelul unor operatori economici la care statul sau unităţile administrativ-teritoriale sunt acţionari unici ori majoritari sau deţin direct ori indirect o participaţie majoritară, cu modificările și completările ulterioare, coroborate cu prevederile art. 48 alin. (1) lit. d) din Legea nr. 317/2021 privind bugetul de stat pe anul 2022, cu modificările și completările ulterioare,

în baza prerogativelor conferite prin art. 182 alin. (2) și a alin. (4) cu trimitere la art. 136 alin. (1), (2) și (8) din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare,

**INIŢIEZ:**

**Proiectul de hotărâre privind aprobarea diversificării activității R.A. Aeroportul Satu Mare pentru implementarea proiectelor cu finanțare nerambursabilă**

**INIȚIATOR:**

**PREŞEDINTE,**

**Pataki Csaba**

Red./Tehn.B.N. 5ex.