**NR. 3902/11.11.2022**

Către

**CONSILIUL JUDEȚEAN SATU MARE**

**- *în atenția domnului Președinte Csaba* *PATAKI* -**

Vă înaintăm Nota de fundamentare în vederea inițierii unui proiect de hotărâre privind aprobarea diversificării activității R.A. Aeroportul Satu Mare în vederea implementării proiectelor cu finanțare nerambursabilă ***,,Reabilitarea și modernizarea infrastructurii aeroportuare la Aeroportul Satu Mare”*** și **,,*Dezvoltarea infrastructurii aeroportuare a Aeroportului Satu Mare prin îmbunătățirea condițiilor de siguranță Aeroportuară*”**.

Cu deosebită considerație,

**DIRECTOR GENERAL,**

**Pătrașcu Dorin Mihai**

**NOTĂ DE FUNDAMENTARE**

**privind aprobarea diversificării activității Regiei Autonome Aeroportul Satu Mare**

Ca urmare a măsurilor de prevenire a răspândirii virusului SARS COV 2, anul 2020 a însemnat o reducere drastică a activității de transport aerian, ceea ce la nivelul regiei s-a concretizat și în realizarea de economii la cheltuielile de funcționare, inclusiv la cheltuielile cu salariile. În acest sens programul de funcționare al regiei s-a modificat, a fost redus la cinci zile pe săptămână și personalul din sectorul operațional a asigurat permanența doar pentru zborurile SMURD și zborurile cu caracter umanitar. Astfel, în anul 2020, față de necesarul de cheltuieli de personal aprobat prin bugetul de venituri și cheltuieli inițial, în cuantum de 5.217 mii lei, prin rectificări, creditele bugetare pentru cheltuieli de personal au fost reduse semnificativ (cu 629 mii lei).

Anual, prin legea bugetului de stat se stabilesc obiective de politică salarială pe baza cărora operatorii economici fundamentează indicatorii din bugetele de venituri şi cheltuieli. Potrivit legilor anuale ale bugetului de stat, majorarea cheltuielilor de natură salarială față de nivelul aprobat pentru anul anterior (altele decât cele datorate creșterii salariului minim garantat în plată) se poate face doar dacă există un act normativ prin care se aprobă diversificarea/extinderea activității regiei.

Potrivit contractelor de finanțare, eligibilitatea cheltuielilor aferente proiectelor cu finanțare nerambursabilă este până la data de 31.12.2023, astfel se impune completarea echipelor de implementare a poiectelor cu specialiști într-un timp foarte scurt. Conform termenelor din reglementările cuprinse în Regulamentului Intern al regiei, concursurile de angajare se desfășoară pe o periodă de timp de cel puțin 20 de zile lucrătoare, astfel încât, dacă se aprobă diversificarea activității, pentru o parte din posturile vacante menționate se poate începe în luna decembrie a anului 2022 concursul de ocupare, urmând ca acesta să fie finalizat cel mai repede în cursul lunii ianuarie a anului 2023, angajarea propriu-zisă a candidaților admiși urmând să se facă după aprobarea bugetului de venituri și cheltuieli pe anul 2023. Fără existența actului normativ de aprobare a diversificării activității, creditele bugetare aferente cheltuielilor de natură salarială cuprinse în proiectului bugetului de venituri și cheltuieli al regiei pe anul 2023 nu pot fi majorate pentru a acoperi cheltuielile cu creșterea numărului de personal angajat.

În acest context, suma de 629 mii lei economisită în anul 2020 la cheltuieli de personal nu a mai putut fi utilizată în anii următori pentru a asigura salariile personalului aeroportuar, chiar dacă anul 2021 a adus o creștere fără precedent a destinațiilor operate de pe Aeroportul Satu Mare și implicit o nevoie mai mare de personal aeroportuar.

În prezent, din cele 75 de posturi aprobate prin organigramă în prezent sunt ocupate un număr de 56 de posturi.

Prin semnarea contractelor de finanțare nr. 174 și 175 din 16 septembrie 2022, Regia Autonomă Aeroportul Satu Mare a obținut finanțare în cadrul Programului Operațional Infrastructură Mare 2014-2020, Prioritatea de investiții 7c – Dezvoltarea și îmbunătățirea sistemelor de transport care respectă mediul, inclusiv a celor cu zgomot redus și care au emisii reduse de carbon, inclusiv a căilor navigabile interioare și a sistemelor de transport maritim, a porturilor, a legăturilor multimodale și infrastructurilor aeroportuare, cu scopul de a promova mobilitatea durabilă la nivel regional și local, Obiectivul Specific 2.3 (OS) Creșterea gradului de utilizare sustenabilă a aeroporturilor pentru proiectele **,,*Dezvoltarea infrastructurii aeroportuare a Aeroportului Satu Mare prin îmbunătățirea condițiilor de siguranță Aeroportuară*”** și ***,,Reabilitarea și modernizarea infrastructurii aeroportuare la Aeroportul Satu Mare”***.

Cele două proiecte vizează reabilitarea și modernizarea întregii infrastructuri aeroportuare, având o valoare de aproximativ 88 de milioane de euro.

Implementarea celor două proiecte necesită specialiști care să fie implicați în unitățile de implementare. La nivelul regiei nu există angajați suficienți, în special cu studii superioare, deoarece în planificarea angajărilor am căutat să asigurăm cu precădere personal operațional, dar și pentru că nu am reușit să ocupăm posturile care necesită studii superioare tehnice datorită ofertei reduse de astfel de specialiști pe piața muncii și a nivelului de salarizare neatractiv la nivelul entității.

Luând în considerare cele prezentate mai sus, vă solicităm să fiți de acord cu inițierea unui proiect de hotărâre privind aprobarea diversificării activității Aeroportului Satu Mare pentru implementarea proiectelor cu finanțare nerambursabilă, în vederea scoaterii la concurs a următoarelor posturi vacante:

* referent cu studii superioare, Compartimentul de Management și Implementare Proiecte (2 posturi) – Direcția economică;
* referent cu studii superioare, Compartimentul Siguranță, Reglementări și Conformare;
* referent cu studii superioare, Compartimentul Suport Sisteme Informatice, Securitate Date;
* consilier juridic, Compartimentul Juridic, Avizare și Control Legalitate;
* șef tură operațional în cadrul Compartimentului Operațional, Operațiuni Sol – Direcția operațională;
* referent cu studii superioare, Compartimentul proceduri operaționale – Direcția operațională;
* referent cu studii superioare tehnice, Atelierul Sisteme Electrice și Balizaj – Direcția tehnică;
* șef Atelierul Sisteme Termice și Instalații ISCIR – Direcția tehnică;
* șef Atelierul Sisteme Electrice și Balizaj – Direcția tehnică.

Menționăm că dacă toate aceste posturi s-ar ocupa, cheltuielile cu personalul s-ar majora cu aproximativ 840 mii lei pe an.

Luând în considerare cele prezentate mai sus,

în temeiul prevederilor art. 7 alin. (1) din Ordonanța Guvernului României nr. 26/2013 privind întărirea disciplinei financiare la nivelul unor operatori economici la care statul sau unităţile administrativ-teritoriale sunt acţionari unici ori majoritari sau deţin direct ori indirect o participaţie majoritară, cu modificările și completările ulterioare, coroborate cu prevederile art. 48 alin. (1) lit. d) din Legea nr. 317/2021 privind bugetul de stat pe anul 2022, cu modificările și completările ulterioare,

propunem aprobarea diversificării activității R.A. Aeroportul Satu Mare pentru implementarea proiectelor cu finanțare nerambursabilă.

**Director general, Director economic,**

**Pătrașcu Dorin Mihai Micu Alina Mihaela**

**Vizat juridic,**

**av. Crainic Raluca**